תחנת הרכבת תל אביב דרום

תחנת הרכבת תל אביב דרום הייתה תחנת קצה ששרתה נוסעים של רכבת ישראל על מסילת תל אביב–ירושלים החל ב-7 באוגוסט 1949, בעקבות הסכם שביתת הנשק עם ירדן, ולכל אורך שנות פעילותה. החליפה כתחנת קצה את תחנת הרכבת יפו, תחנת הקצה הקודמת על מסילת הרכבת יפו–ירושלים, שלא שבה לפעול לאחר מלחמת העצמאות. עם פתיחת תחנת הרכבת תל אביב צפון ב-20 בספטמבר 1949 (ב-1954 הוחלף שמה לתחנת בני ברק), שונה שם התחנה משמה בימי הרכבת המנדטורית, "תחנת תל אביב" או "תחנת בית הדר", ל"תחנת תל אביב דרום".

משנת 1937, עת שמשה את הרכבת המנדטורית, התחנה עמדה מול רחוב הרכבת 16 של ימינו בין הרחובות החשמל ולבונטין. מ-1956 הייתה לתחנת קצה על מסילת תל אביב–באר שבע ומ-1967 תחנת קצה על מסילת תל אביב–דימונה. בקרבתה, בית המכס (תל אביב), פעל מסוף מטענים. בשנת 1970 נסגרה התחנה ברחוב הרכבת ונחנכה תחנה חדשה בסמוך למחלף קיבוץ גלויות שבנתיבי איילון ובית הספר הולץ. בתחנה החדשה פעלו שני רציפי צד ואי רציפים ששירתו ארבע מסילות. בשטח התחנה היו גם שתי מסילות נוספות שאינן סמוכות לרציפים, ששימשו לחיוג רכבות גרורות קטר. תחנה זו פעלה עד 1993.

 היסטוריה 
 תחנת הרכבת יהודה הלוי/בית הדר
ממוזער|תחנת הרכבת ליד בית הדר (מימין), בשנות ה-30ממוזער|תחנת רכבת הנוסעים מול בית הדר, 1944
בשנת 1920 החלה הרכבת המנדטורית בהפעלת שירותי רכבות נוסעים בארץ ישראל. כחלק מהשירות שוקמה מסילת הרכבת יפו–ירושלים שנהרסה במהלך מלחמת העולם הראשונה והורחבה לרוחב התקני. בתל אביב הוקמה תחנת נוסעים במרחק של כ-2.5 קילומטר מתחנת הרכבת יפו, ליד רחוב יהודה הלוי, לאורך תוואי הרחוב שנקרא אחר כך רחוב הרכבת. בנקודה שבה נבנתה התחנה, מצפון לבית המכס (תל אביב) שיחנך באפריל 1936, היה קודם לכן צומת רכבות בשם "צומת סרונה" שבה התפצלה מסילה צרה, מסילת נמל יפו - 'גבעת ג'נקינס', קו שנסלל לאחר התייצבות קו שתי העוג'ות), והסתעף מקו נמל יפו - יפו - לוד, שפורק על ידי העות'מאנים במהלך מלחמת העולם הראשונה, הובילה לאזור גלילות, ונועדה לסייע ללוגיסטיקה של הכוחות הבריטיים. עם התקדמות החזית צפונה פחתה חשיבות מסילה זו, והיא פורקה. ב-5 באוקטובר 1920 שונה שם התחנה מ"צומת סרונה" לתחנת תל אביב.

בתחילה היה במקום מבנה תחנה מאולתר בנוי עץ, וב-1937 נבנה מבנה קבע מאורך ומעוגל קלות, בהתאמה לתוואי המסילה (ממנו נותר כיום רק בית המכס). בסמוך, במקום בו חצתה המסילה את דרך פתח תקווה, הוקם בניין המשרדים בית הדר, ובפי העם נקראה התחנה גם תחנת בית הדר. עם התרחבות פעילות התחנה הוסטה תעבורת הנוסעים למסוף שנועד לשמש בלעדית כתחנת נוסעים, 300 מטרים מתחנת המטענים ובית המכס, ממזרח לדרך פתח תקווה ובית הדר, כיום פינת הרחובות הרכבת והשרון.

סגירת התחנה הישנה ופתיחת החדשה
ממוזער|שמאל|שר התחבורה שמעון פרס נואם בטקס פתיחת התחנה. לצידו סגן שר התחבורה גד יעקובי וראש עיריית תל אביב יהושע רבינוביץ
מעבר הרכבת דרך רחובות תל אביב הפריע לתנועה, במיוחד בדרך פתח תקווה אותו חצתה המסילה. מסיבה זו הוחלט לבנות תחנה חדשה בנקודה בה יוצאת המסילה מהעיר, כשני קילומטר מהתחנה הישנה. תחנת תל אביב דרום החדשה בתכנון האדריכל נחום זולוטוב נחנכה ב-26 בנובמבר 1970, ועם חנוכתה נהרסו התחנה הישנה והמסילה שהובילה אליה, למעט בית המכס, ועל תוואי המסילות שהיו במקום הוקם מגרש חניה. התחנה הוקמה בשטח ריק בשולי השדות של מקוה ישראל ועם הקמתה נאמר כי בעתיד היא תקושר עם תחנת הרכבת תל אביב מרכז. אולם מסילת האיילון נבנתה בסופו של דבר בתוואי אחר, ממזרח לתחנה. 

אף על פי שהתחנה נבנתה עם ארבעה רציפים ואולם נוסעים גדול במיוחד, היא שירתה עם פתיחתה בסך הכל 16 רכבות ביום (8 יוצאות ו-8 נכנסות). 4 רכבות לכל כיוון לירושלים, 4 רכבות לכל כיוון לבאר שבע, שמהן 2 המשיכו עד דימונה; רק 14 רכבות בימי ששי והתחנה לא פעלה במוצאי שבת.

כתוצאה מהרחקת התחנה ממוקדי הפעילות של תל אביב והעברתה למעשה אל מחוצה לה, ירד מספר הנוסעים בקווים לירושלים ולבאר שבע בצורה ניכרת. ב-1979 הופסק לחלוטין שירות הנוסעים לבאר שבע ולדימונה והשירות לירושלים הצטמצם לרכבת אחת ביום לכל כיוון. באוקטובר 1991 נפתח קו הרכבת תל אביב-רחובות שיצא מתחנה זו, וב-1992 הוארך הקו מרחובות דרומה ליבנה מזרח ולאשדוד. במסגרת תוכנית רכבת הפרוורים.

בקיץ 1990 החלו העבודות להקמת מסילת איילון. המסילה נפתחה ב-31 בינואר 1993. עם השלמת מסילת איילון וחיבור תחנת הרכבת תל אביב – סבידור מרכז למסילות בכיוון דרום נסגרה התחנה.

לאחר סגירתה נפתח בה בית ספר למקצועות הרכבת ומתקניה משמשים להכשרת עובדים ברכבת ישראל. כמו כן משמשת התחנה לדיור של ציוד מסילתי ובשטחה בוצעו בעבר הדבקת מודעות פרסומת על דפנות מערכי הקרונועים.

תחנת הרכבת התפעולית תל אביב דרום 

בסמוך לתחנה על מסילת איילון, מדרום לתחנת הרכבת תל אביב ההגנה, נמצאת תחנת רכבת תפעולית המשמשת לדיור וחיוג של רכבות המסיימות או מתחילות את שירותן בתחנת הרכבת תל אביב ההגנה.

קישורים חיצוניים


 ת"א, תחנת רכבת דרום, בבלוג "המתבונן", 12 באוגוסט 2010


הערות שוליים

דרום
קטגוריה:מבנים ואתרים שתכנן נחום זולוטוב
תל אביב דרום